ToekomsVenster: Hanteer hopeloosheid(Foto: Pablo Heimplatz/Unsplash) En omdat ons kinders is, is ons ook erfgename. Ons is erfgename van God, erfgename saam met Christus. Aangesien ons deel het aan sy lyding, sal ons ook deel hê aan sy heerlikheid. – Rom. 8:17 Wie het gesê dat ŉ mens sonder water en voedsel vir ŉ tyd lank kan oorleef maar sonder hoop, glad nie? Hoop hou ons staande, die hoop wat op die vaste fondasie van die geloof gebou word. Ons omstandighede verskil. Dalk gaan dit al geruime tyd sleg. Dit voel of jou gebede op dowe ore val. Jy wil opgee met die geloof, trouens jy het al ŉ ent gevorder daarmee. Jy soek na antwoorde en kry dit nie. Jy het jou lewe ondersoek en kan soos ŉ Job sê dat jy nie skuldig is nie. Jou lewe was nog altyd op God gerig. Jy het jou daarop ingestel om Hom te behaag. Jou hand en hart was nog altyd oop vir wie ook al daarop ŉ appèl sou maak. Die swaarkry het egter nou te veel geword, jou eie of die van ander na aan jou. Ek wens ek het ŉ eenvoudige antwoord. Geloof is iets anders as verstaan. Sommige dinge wat met ons gebeur word nie verduidelik nie, trouens dit is dalk in die meeste gevalle so. Dalk help dit om oor jou lewe na te dink – dit gaan darem nie altyd konsekwent sleg nie. Miskien het die swaarkry so oorweldigend geword dat jy die mooi nie meer raaksien nie. Het jy vriende, ŉ vertroueling, ŉ geliefde, kinders, ŉ verwysingsraamwerk, ŉ geloofsfamilie? Het jy kos op die tafel en ŉ dak oor jou kop? Jy het selfs ŉ deposito van geloof in jou hart wat in geloofsvertroue geaktiveer kan word en nuut op God en sy beloftes gerig kan word. Sjoe, ek dink darem nie daar is mense met wie dit van opstaan tot gaan slaap, van oomblik tot oomblik, week in en week uit, net sleg gaan nie. Stop en ruik die rose en daarmee probeer ek nie jou seer en swaarkry minimaliseer nie. Ek sukkel en worstel ook soms, ek het al reguit met die Here gepraat. Jy mag dit ook doen. Sê vir Hom dat jy op moedverloor se vlakte is en vra Hom om die son van geregtigheid nuut oor jou te laat verrys. Hy kan jou nie teleurstel nie, Hy is verbondsmatig daartoe verbind. Sterke!